काणकोणः मुख्यमंत्री डॉ प्रमोद सावंत हांणी फाटल्या आयतारा सांजे काणकोण मतदारसंघाक भेट दिवंन मनोहर पर्रीकार बायपास रस्त्याची पळोवणी केली. काणकोण भाजपा मंडळ पदाधिकारी आनी कार्यकर्त्यां कडेन तांणी उलोवणी केलीं आनी लोकसभा वेंचणुकेचे तयारेक लागपाची सूचोवणी केली.
 विशेश म्हणल्यार मुख्यमंत्र्यां वांगडा काणकोणचो आमदार आनी सभापती रमेश तवडकार नाशिल्ले. (तवडकार सध्या महाराष्ट्राचे भोंवडेर आसात). हाका लागून दुबाव तयार जाल्लो. मात पंतप्रधान नरेंद्र मोदी हांच्या पंतप्रधानपदाच्या कार्यकाळाक णव वर्सां पुराय केल्ल्यान सेवा सुशासन ह्या एक म्हयन्याचे कार्यावळी निमतान आपूण काणकोणांत आयलां अशें सांगून मुख्यमंत्र्यांन दुबाव पयस केलो. सेवा सुशासनाच्या निमतान लोकसभा वेंचणुकेच्या प्रचाराक सुरवात करपाची अप्रत्यक्ष सुचोवणी तांणी कार्यकर्त्यांक केली.
 फाटल्या 9 वर्सांत प्रधानमंत्री नरेंद्र मोदी हांच्या फुडारपणा खाला देशांतआनी गोंयांत उदरगतीचीं जायतीं कामां सुरूजाल्यांत. मोपा हांगचो मनोहर आंतरराष्ट्रीय विमानतळ आनी काणकोणचो मनोहर पर्रीकार बायपास हें ताचेंच फळ आसा. काणकोणचे नदरेन हें एक वरदान आसा. लोकसभा वेंचणुकेंत परत एक फावट नरेंद्र मोदी हांका भोवमतान प्रधानमंत्रीपदार बसोवपा खातीर काणकोण मतदारसंघांतल्यान मतांची व्हडली आघाडी घेवन लोकसभेंत भाजपाच्या उमेदवारांक धाडपा खातीर आतां सावन कार्यकर्त्यांनी कामाक लागचें अशे आवाहन मुख्यमंत्र्यांनी केला.
 काणकोणचो नगराध्यक्ष रमाकांत नायक गांवकार, काणकोण भाजपा मंडळ अध्यक्ष विशाल देसाय, सचीव दिवाकर पागी, शांबा देसाय, पैंगीणची सरपंच सविता रमेश तवडकार, काणकोण पालिका मंडळाचे नगरसेवक, भाजप मंडळ समिती पदाधिकारी, बायल मोर्चा अध्यक्ष भारती बांदोडकार आनी पदाधिकाऱ्यांनी मुख्यमंत्र्यांक हुनहुनीत येवकार दिलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 